
"Itt legkisebb a bizonyosság, legnagyobb a sejtelem." Az elbizonytalanítás narratív stratégiái Herta Müller Szívjószág című regényében

Herta Müller írásművészetét a diktatúrában töltött évei határozzák meg, így műveiben is elsősorban a totális állam mechanizmusait tematizálja. Elemzésem középpontjában a címben is szereplő Herta Müller-idézet áll, mely a bizonytalanságot mint a diktatúrák konstitutív tulajdonságát hangsúlyozza. Tézisem szerint az olvasó a mű befogadása közben a diskurzus által ugyanúgy elbizonytalanodik, mint a Szívjószág című regény elbeszélt világának hatalom által elnyomott szereplői.
Ennek megfelelően elsőként azt vizsgálom meg Herta Müller Szívjószág című regényében, hogy az elbeszélő milyen narratológiai megoldásokkal közvetíti a rendszer nyomasztó atmoszféráját, és ez hogy válik az olvasó számára is megismerhető tapasztalattá. Az elbeszélő, az idő, a hely, az elbeszélésmód narratológiai kategóriáinak elemzésével a mű olvasójára kiható elbizonytalanító effektusokat keresek a szövegben.
Másodszor arra keresem a választ, hogyan élik meg a regény szereplői a diktatórikus hatalmat, és miben áll az ő elbizonytalanításuk. Ennek megfelelően közelebbről vizsgálom meg a diegetikus világban uralkodó hatalom omniprezens, sőt transzcendens természetét, mely szétdaraboló tekintetén keresztül nagymértékben befolyásolja a szereplők identitáskonstrukcióját. A totális hatalom természeténél fogva az elbeszélés folyamatára is kihat: a szöveg ugyan a totalitarizmus kritikája kívánna lenni, miközben az kényszerűen épp egy totális hatalmat reprodukál a diskurzuson keresztül.



